**Zdeněk Nedvěd** (s. 3. maaliskuuta 1975 Lány, Tšekkoslovakia) on tšekkiläinen entinen jääkiekkoilija.

Ura
---

### Seuraura

#### Tulokaskausi ja Pohjois-Amerikan vuodet

Nedvěd oli juniorina erittäin lupaava pelaaja. Hän pelasi jo 16-vuotiaana ensimmäisen kautensa Tšekkoslovakian Extraliigassa kaudella 1991–1992, jolloin Nedvěd teki 19 ottelussa tehot 15+12=27. Hän oli HC Kladnon sisäisen pistepörssin neljäs. Nedvěd siirtyi kaudella 1992–1993 pelaamaan OHL-joukkue Sudbury Wolvesiin, jossa hän teki 19 ottelussa tehot 3+9=12. Toronto Maple Leafs varasi Nedvědin numerolla 123 NHL:n varaustilaisuudessa 1993. Kausi 1993–1994 oli hänelle ensimmäinen kokonainen OHL:ssä. Nedvěd teki runkosarjan 60 ottelussa tehot 50+50=100, joilla hän sijoittui Wolvesin sisäisessä pistepörssissä toiseksi Jamie Riversn jälkeen. Nedvěd sijoittui OHL:n maalipörssissä yhdeksänneksi Ottawa 67'sin Mike Pecan kanssa. Kevään 1994 pudotuspeleissä Nedvěd oli tehoilla 7+8=15 Wolvesin paras pistemies.

Nedvěd pelasi OHL:ssä vielä kauden 1994–1995, jolloin hän oli tehoilla 47+51=98 Wolvesin sisäisen pistepörssin voittaja. Nedvěd oli joukkuetoverinsa Barrie Mooren kanssa OHL:n maalipörssin kuudes. Kauden aikana hän teki myös NHL-debyyttinsä ja keräsi debyyttiottelussaan kaksi jäähyminuuttia. Nedvědille varsinainen tulokaskausi Toronto Maple Leafsin organisaatiossa oli kausi 1995–1996. Hän teki ensimmäisen NHL-maalinsa jo kauden avausottelussa Pittsburgh Penguinsia vastaan. Nedvěd pelasi kauden aikana yhteensä seitsemän NHL-ottelua tehoin 1+1=2. Hänet lähetettiin jo syyskaudella 1995 farmijoukkue St. John's Maple Leafsiin, AHL:ään. Nedvědin kausi siellä jäi 41 ottelun mittaiseksi olkapäävamman takia. Hän teki tehot 13+14=27. Kaudella 1996–1997 Nedvěd pelasi NHL:n puolella yhteensä 23 ottelua tehoin 3+5=8. Kaudella 1997–1998 hän ei saanut peliaikaa NHL:stä ja Nedvědin kausi kului pääosin St. John'sissa. Hän pelasi myös osan kaudestaan IHL-joukkue Long Beach Ice Dogsissa.

#### Paluu Eurooppaan

Kaudeksi 1998–1999 Nedvěd palasi kotimaahansa ja siirtyi HC Sparta Prahan joukkueeseen. Hän pelasi siellä kymmenen Tšekin Extraliigan ottelua tehoin 0+2=2 sekä kolme EHL-ottelua, mutta Nedvěd siirtyi kesken kauden Suomeen ja SM-liigajoukkue Rauman Lukon riveihin. Noin puolikas kausi toi hänelle 30 ottelussa tehot 4+7=11. Nedvěd ei tottunut vielä ensimmäisellä kaudellaan SM-liigaan täysin, mutta hän palasi syksyllä 1999 Lukkoon huippukunnossa ja teki kaudella 1999–2000 54 runkosarjaottelussa tehot 28+18=46. Nedvěd voitti joukkueen sisäisen piste- ja maalipörssin ja hän sijoittui SM-liigan maalipörssissä seitsemänneksi. Nedvěd pelasi Lukossa vielä kolmannenkin kauden 2000–2001, jolloin hän teki 51 ottelussa tehot 17+14=31. Nedvěd oli joukkueen sisäisen pistepörssin toinen Pasi Saarelan jälkeen. Hän muodosti Saarelan ja Petri Pakaslahden kanssa Lukon ykkösketjun.

Lukon "Omat pojat" -projektin myötä Nedvěd todettiin Lukolle liian kalliiksi, ja hän siirtyi kaudeksi 2001–2002 Hämeenlinnan Pallokerhoon. Nedvěd teki suhteellisen hyvät tehot 18+15=33, mutta hän oli niistä huolimatta vasta keväällä 2002 SM-pronssia voittaneen joukkueen kahdeksanneksi paras pistemies. Kevään 2002 pudotuspeleissä Nedvěd oli tehoilla 4+3=7 HPK:n paras maalintekijä maanmiehensä Vladimír Vůjtekin kanssa. Hän oli Vůjtekin jälkeen joukkueen sisäisen pistepörssin toinen toisen maanmiehensä Tomáš Kucharčíkin kanssa. HPK:n jälkeen Nedvěd siirtyi try-outille Sveitsin Nationalliga A:ssa pelaavaan HC Ambrì-Piottain joukkueeseen elokuussa 2002. Hän ei saanut sopimusta joukkueesta ja pelasi kauden 2002–2003 Saksassa, DEL-joukkue Kassel Huskiesissa. Nedvěd oli siellä joukkueen kolmanneksi paras pistemies ja toiseksi paras maalintekijä tehoilla 16+10=26. Kauden 2003–2004 hän pelasi samaa liigaa Hannover Scorpionsin riveissä.

Heinäkuussa 2004 Nedvěd palasi SM-liigaan ja teki vuoden mittaisen sopimuksen Oulun Kärppien kanssa. Hänen kautensa päättyi kuitenkin jo neljään runkosarjaotteluun, joissa Nedvěd keräsi vain kaksi jäähyminuuttia. Hän pelasi loppukauden 2004–2005 Norjan GET-liigan Stavanger Oilersissa. Vuodet 2005–2007 Nedvěd pelasi Aasian liigaa eteläkorealaisessa Anyang Hallassa.

Nedvěd palasi kaudeksi 2007–2008 HC Kladnoon. Kahden siellä vietetyn kauden jälkeen hän pelasi kauden 2009–2010 Slovakian Extraliigaa HC 05 Banská Bystrican ja HKm Zvolenin joukkueissa. Nedvěd aloitti kauden 2010–2011 Tšekin toiseksi korkeimmalla sarjatasolla 1. Národní Hokejová Ligan IHC Písekissä ja siirtyi marraskuun 2010 lopulla Italian Serie A2:n HC Meranoon.

### Maajoukkueura

Nedvěd pelasi alle 20-vuotiaiden MM-kilpailuissa vuosina 1994 ja 1995. Vuoden 1994 turnauksessa hän oli Petr Sýkoran jälkeen tehoilla 4+3=7 Tšekin toiseksi paras pistemies David Výbornýn kanssa. Nedvěd jäi molemmissa turnauksissa ilman mitaleita.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1991–1992 | HC Kladno | CŠL | 19 | 15 | 12 | 27 | 22 | – | – | – | – | – |
| 1992–1993 | Sudbury Wolves | OHL | 19 | 3 | 9 | 12 | 6 | – | – | – | – | – |
| 1993–1994 | Sudbury Wolves | OHL | 60 | 50 | 50 | 100 | 42 | 10 | 7 | 8 | 15 | 10 | JMM | 7 | 4 | 3 | 7 | 10 |
| 1994–1995 | Sudbury Wolves | OHL | 59 | 47 | 51 | 98 | 36 | 18 | 12 | 16 | 28 | 16 | JMM | 7 | 4 | 4 | 8 | 10 |
|  | Toronto Maple Leafs | NHL | 1 | 0 | 0 | 0 | 2 | – | – | – | – | – |
| 1995–1996 | St. John's Maple Leafs | AHL | 41 | 13 | 14 | 27 | 22 | 4 | 2 | 0 | 2 | 0 |
|  | Toronto Maple Leafs | NHL | 7 | 1 | 1 | 2 | 6 | – | – | – | – | – |
| 1996–1997 | St. John's Maple Leafs | AHL | 51 | 9 | 25 | 34 | 34 | – | – | – | – | – |
|  | Toronto Maple Leafs | NHL | 23 | 3 | 5 | 8 | 6 | – | – | – | – | – |
| 1997–1998 | St. John's Maple Leafs | AHL | 45 | 7 | 8 | 15 | 24 | – | – | – | – | – |
|  | Long Beach Ice Dogs | IHL | 19 | 3 | 8 | 11 | 18 | – | – | – | – | – |
| 1998–1999 | HC Sparta Praha | ČEL | 10 | 0 | 2 | 2 | 8 | – | – | – | – | – |
|  | Lukko | SM-liiga | 30 | 4 | 7 | 11 | 22 | – | – | – | – | – |
| 1999–2000 | Lukko | SM-liiga | 54 | 28 | 18 | 46 | 50 | 4 | 0 | 0 | 0 | 2 |
| 2000–2001 | Lukko | SM-liiga | 51 | 17 | 14 | 31 | 36 | 1 | 0 | 0 | 0 | 0 |
| 2001–2002 | HPK | SM-liiga | 55 | 18 | 15 | 33 | 38 | 8 | 4 | 3 | 7 | 0 |
| 2002–2003 | Kassel Huskies | DEL | 48 | 16 | 10 | 26 | 26 | 7 | 1 | 1 | 2 | 4 |
| 2003–2004 | Hannover Scorpions | DEL | 51 | 12 | 17 | 29 | 28 | – | – | – | – | – |
| 2004–2005 | Kärpät | SM-liiga | 4 | 0 | 0 | 0 | 2 | – | – | – | – | – |
|  | Stavanger Oilers | NEL | 26 | 14 | 6 | 20 | 28 | 3 | 1 | 1 | 2 | 0 |
| 2005–2006 | Anyang Halla | ALIH | 38 | 26 | 23 | 49 | 18 | – | – | – | – | – |
| 2006–2007 | Anyang Halla | ALIH | 28 | 16 | 20 | 36 | 36 | 3 | 2 | 2 | 4 | 20 |
| 2007–2008 | HC Kladno | ČEL | 29 | 4 | 4 | 8 | 28 | 9 | 0 | 2 | 2 | 4 |
| 2008–2009 | HC Kladno | ČEL | 14 | 1 | 3 | 4 | 4 | – | – | – | – | – |
| 2009–2010 | HC 05 Banská Bystrica | SloEL | 15 | 4 | 5 | 9 | 6 | – | – | – | – | – |
|  | HKm Zvolen | SloEL | 21 | 6 | 5 | 11 | 10 | 5 | 2 | 1 | 3 | 0 |
| 2010–2011 | IHC Písek | Tšekki I | 12 | 3 | 5 | 8 | 6 | – | – | – | – | – |
|  | HC Merano | Serie A2 | 14 | 6 | 9 | 15 | 14 | – | – | – | – | – |
| 3 kautta | yhteensä | NHL | 31 | 4 | 6 | 10 | 14 | – | – | – | – | – |
| 4 kautta | yhteensä | CŠL/ČEL | 72 | 20 | 21 | 41 | 62 | 9 | 0 | 2 | 2 | 4 |
| 5 kautta | yhteensä | SM-liiga | 194 | 67 | 54 | 121 | 148 | 13 | 4 | 3 | 7 | 2 |
| 2 kautta | yhteensä | DEL | 99 | 28 | 27 | 55 | 54 | 7 | 1 | 1 | 2 | 4 |
| 1 kausi | yhteensä | SloEL | 36 | 10 | 10 | 20 | 16 | 5 | 2 | 1 | 3 | 0 |

Lähteet
-------

* Zdeněk Nedvěd The Internet Hockey Databasessa (englanniksi)
* Zdeněk Nedvěd Eurohockey-sivustolla (englanniksi)
* Zdeněk Nedvěd Legends of Hockey -sivustolla (englanniksi)
* Zdeněk Nedvěd *Elite Prospects*. Everysport Media Group AB.  (englanniksi)

### Viitteet

1. ↑  Eurohockey.net
2. 1 2 3 4 5 6  EliteProspects
3. 1 2  Kimmo Mäkeläinen: Muukalaisten virta Raumalla  23.1.2003. Jatkoaika.com. Viitattu 1.11.2010.
4. ↑  Nedved ja Rajamäki Kerhoon, Miettinen ja Aalto jatkavat  21.4.2001. Jatkoaika.com. Viitattu 1.11.2010.
5. ↑  Siirrot / SM-liiga  2.8.2002. Jatkoaika.com. Viitattu 1.11.2010.
6. ↑  Zdenek Nedved Kärppiin  26.7.2004. Jatkoaika.com. Viitattu 1.11.2010.
7. ↑  Zdenek Nedved verstärkt den HCM L.E.A.  27.11.2010. hcm junior. Viitattu 27.11.2010. (saksaksi)